देवनागरी
इसमें कुल ५२ अक्षर हैं, जिसमें १४ स्वर और ३८ व्यंजन हैं। अक्षरों की क्रम व्यवस्था (विन्यास) भी बहुत ही वैज्ञानिक है। स्वर-व्यंजन, कोमल-कठोर, अल्पप्राण-महाप्राण, अनुनासिक्य-अन्तस्थ-उष्म इत्यादि वर्गीकरण भी वैज्ञानिक हैं। एक मत के अनुसार देवनगर (काशी) में प्रचलन के कारण इसका नाम देवनागरी पड़ा।
देवनागरी की वैज्ञानिकता
यह एक ध्वन्यात्मक लिपि है अर्थात इसमें जैसे बोला जाता है, वैसे ही लिखा जाता है। दूसरे शब्दों में इसके प्रत्येक अक्षर का जो नाम है वही उसका उच्चारण है। यथा ‘क’ का नाम व उच्चारण भी क है इत्यादि। जबकि अन्य लिपियों में ऐसा नहीं है। रोमन लिपि में अक्षर ‘H’ का नाम एच है, परंतु उच्चारण ‘ह’ होता है। ‘W’ का नाम डब्ल्यू है, परंतु उच्चारण ‘व’ होता है ‘G’ का नाम तो ‘जी’ है परंतु इसका उपयोग प्रायः ‘ग’ के लिए होता है। केवल ‘O’ के अतिरिक्त सभी अक्षरों का उच्चारण उनके नाम से पृथक है, यहां तक कि कई शब्दों में O का उच्चारण भी ‘ओ’ नहीं होता है, जैसे colour (कलर)। ग्रीक लिपि में अ उच्चारण के लिए काम लिया जाने वाला अक्षर अल्फा अ के लिए, ब के लिए बीटा , ग के लिए गामा इत्यादि अक्षर हैं। ग्रीक लिपि के अन्य अक्षरों के नाम थीटा, पाई, सिगमा, ऐप्सिलोन, लेम्डा , म्यू , फाई, साई, ओमेगा इत्यादि हैं। प्रकट है कि इन अक्षरों के नाम दो तीन या अधिक अक्षरों से उच्चारित होते हैं। अरबी लिपि में अलिफ, बे, पे, ते, से इत्यादि अक्षर हैं, जो भी एक से अधिक वर्णों से बनते हैं। यही स्थिति, भारतीय मूल की लिपियों से इतर, अन्य लिपियों की भी है।